Jann Sjursen (KD), 2004-11-18:
Jeg vil godt sige tak til forespørgerne for at have rejst denne forespørgselsdebat om Datatilsynet.
Datatilsynet får en stadig vigtigere rolle i vort samfund i forhold til overvågning, i forhold til udveksling af oplysninger både indenlands og til udlandet, og den digitale forvaltning og strukturreformen stiller stadig nye krav til Datatilsynet.
Det er jo vigtigt, at vi ikke kun tilfører Datatilsynet nye opgaver, som vi har gjort det med forskellig lovgivning her i Folketinget inden for de senere år, men at vi selvfølgelig også er sikre på, at de nødvendige ressourcer følger med.
Det er altafgørende for, at Datatilsynet kan udføre de opgaver på tilfredsstillende vis, som det er pålagt, og også på en sådan måde, at borgerne kan føle tryghed ikke mindst ved behandlingen af personfølsomme oplysninger.
Det er derfor, vi synes, at det er udmærket med den forespørgsel, der er rejst, og ikke mindst med det sigte, som forespørgslen har fået, og også med det forslag til vedtagelse, som en række partier, inklusive Kristendemokraterne, har været med til at fremsætte her.
Her siger vi jo netop, at vi må spørge os selv, om vi ikke er nået dertil, hvor det er vigtigt at få belyst i en uvildig undersøgelse, om opgaver og ressourcer står i det rette forhold til hinanden.
Vi kan heller ikke bygge på måske at spørge Datatilsynet om, hvad de selv synes – sådanne tilsyn synes som regel ikke ret meget selv om sådanne spørgsmål, og hvis de synes noget, vil de selvfølgelig gerne have flere penge.
Netop derfor er ideen om at iværksætte en uvildig undersøgelse efter Kristendemokraternes opfattelse en god idé, fordi vi da får et mere kvalificeret beslutningsgrundlag for en fortsat diskussion om Datatilsynet, dets opgaver og dets ressourcer.
Jeg vil godt understrege, at Kristendemokraterne ikke mener, at denne forespørgselsdebat om Datatilsynet på nogen som helst måde kan ses som en kritik af det arbejde, som tilsynet i dag udfører – det synes jeg er vigtigt at understrege.
Men derfor er det rimeligt nok, at vi som lovgivere og regering for den sags skyld også en gang imellem stopper op og spørger, om det samlet set er godt nok i forhold til de forventninger, vi har, og som borgerne også må have til Datatilsynet.
Dertil kommer spørgsmålet om, hvor man eventuelt skal placere Datatilsynet.
Det er jo også et led i det forslag til vedtagelse, som vi er med i.
Vi hører til de partier, som ikke er meget faste i troen, hvad angår lige præcis det spørgsmål.
Vi tror, det kan have noget for sig at gøre det, men vi er også villige til, hvis en sådan undersøgelse viser noget andet, at lade os overbevise om det.
Det er heller ikke, fordi vi finder, at det er totalt skandaløst, at Datatilsynet er placeret, hvor det er i dag.
Men netop dette specifikke tilsyn og dets vigtige opgaver kunne føre til, som vi ser det, at det måske med fordel kunne placeres under Folketinget med den parlamentariske kontrol, der ville være ad den vej.
Men alt i alt endnu en gang tak til forespørgerne fra Enhedslisten og SF for at rejse forespørgselsdebatten.
Vi støtter selvfølgelig det forslag til vedtagelse, som vi selv har været med til at fremsætte.
Vi vil undlade at stemme for det forslag, som er fremsat af Venstre, De Konservative og Dansk Folkeparti.
Ikke fordi vi synes, at det er specielt dårligt, for der ligger jo en ressourceforøgelse til Datatilsynet i det forslag på grund af de nye opgaver, som bliver tilsynet til del i forbindelse med strukturreformen og de ændringer, den medfører, som også har relevans for Datatilsynet.
Men vi synes ikke umiddelbart, at vi vil tage justitsministerens redegørelse til Folketinget i dag til efterretning og dermed blåstemple, at tingene nu engang er, som de er, og at der selvfølgelig lige er nogle få nye opgaver, der skal sættes nogle penge af til, nemlig i forbindelse med strukturreformen.
Det synes vi ikke er nok, selv om det, der er nævnt i forslag til vedtagelse fra VKO, selvfølgelig er et fremskridt.